Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: pedig — a 30/1998. (VI. 25.) AB határozat indokolásának
Paragraph Index: 1457

91. Annak megítélése, hogy valamely tagállam eleget tesz-e közösségi jogi — köztük jogharmonizációs — kötelezettségeinek, a Közösségen belül végső soron a Bíróságra tartozik. Nincs jelentősége tehát ebből a szempontból annak, hogy valamely tagállam vagy akár csatlakozni kívánó ország nemzeti jogszabálya a közösségi joggal való összeegyeztethetőséget deklarálja-e és hogyan. Meg kell ugyanakkor jegyezni, hogy az 1990-es évek elejétől a közösségi irányelvek felhívják a tagállamokat arra, hogy az irányelv végrehajtására alkotott jogszabályok kihirdetésekor hivatkozzanak az irányelvre. Ha valamely tagállam az irányelv megalkotását megelőzően elfogadott jogszabálya változtatás nélküli hatályban tartásával is eleget tesz az irányelvből adódó követelményeknek, pusztán az irányelvre való hivatkozás céljából nem kell módosítania, illetve kiegészítenie jogszabályát. Az irányelvre való hivatkozást vagy a nemzeti jogszabály szövegében kell elhelyezni, vagy pedig az irányelv végrehajtására kiadott tagállami jogszabály kihirdetésekor kell ugyanabban a közlönyszámban utalni az irányelvre. A 12/1987. (XII. 29.) IM rendelet módosításakor bevezetett hazai megoldás a közösségi jogban megengedett két lehetséges változat közül az elsőként említetthez áll közel. Látni kell mindazonáltal, hogy e hivatkozás rendeltetése, jogi jelentősége társult viszonyban más, mint a tagállamok esetében. Eltérés az is, hogy az IM rendelet szóban forgó előírása — jelenlegi formájában — elvileg nemcsak irányelvekre vonatkozik, hanem bármely közösségi jogforrásra.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes